Vruntliken grot tovoren. Wetet, erwerdigen heren unde guden gunnere, borgermeystere unde radmen der stad Revele, wo my berichtet is, dat eyn mynes gnedighen heren des koninghes schattebur, geheten Anders Sighwaldsson, is dar mit jw in de hechte gesat umme schult willen. Dat wol witlik is hiir in dem lande mennigem manne, dat de schult betalet was, eer de vorbenomede Anders geboren wart, unde de lude, de dat betugen, hebben hiir vor my gewest. Worumme bidde ik jw, dat gy wol don unde laten dem vorbenomeden Anderse geneten dat recht is. Is he weme gicht schuldich, de kome hiir int lant, he schal em so vele don, also recht is. Darumme dot wol umme Godes willen unde latet mynes gnedigen heren arme bur nicht vorunrechten dar mit jw, unde [bidde] des jwe antwarde, wes en hiirvan weddervaren kan. Unde my wundert, worumme dat de armen lude so gehindert werden dar mit jw unvorschuldes. Welk ik mynem gnedigen heren toscriven mot, dat sine armen lude so alle tiid gehandelt werden in juwer stat. Got sii mit jw to allen tiiden. Gescreven uppe Razaborgh des midwekens vor sunte Marien Magdalenen dage, under mynem ingesegel. Otto Pogwisch, ritter, hovetman uppe Razaborgh. Adress: Den erwerdighen, bescheydenen heren, den borghermeysteren unde den radluden der stad Revall, kome desse breff.